钦定古今图书集成/明伦汇编/官常典/第087卷 > 韩王元嘉
## 钦定古今图书集成/明伦汇编/官常典/第087卷 > 韩王元嘉

按《唐书》本传：“韩王元嘉，字元嘉，始王宋，后改王徐，为
潞州刺史。母昭仪宇文述女也，宠于高祖，既即位，欲
立为后，固辞。元嘉以母宠，故特为帝爱，后出诸子无
及者。在潞时，年十五，闻太妃病，涕泣不食，居丧毁甚，
太宗数慰勉。少好学，藏书至万卷，皆以古文字参定
同异。与弟灵夔友爱，燕见终日，如布衣礼。闺门修整”，
当世称之。贞观九年，更封韩，迁滑州都督。高宗末，为
泽州刺史。武后得政，进授太尉，徙定州刺史，以霍王
元轨为司徒，舒王元名为司空，滕王元婴开府仪同
三司，鲁王灵夔太子太师，越王贞太子太傅，纪王慎
太子太保，外示尊宠，而内将图之。垂拱中，元嘉徙绛
州刺史，与子撰及越王子冲纠合宗室同举兵，未发。
会武后诏宗室朝明堂，元嘉遣使告诸王曰：“大享后，
太后必尽诛诸王，不如先事起。不然，李氏无种矣。”乃
为中宗诏，督诸王发兵。冲即以兵五千攻济州，而诸
王仓卒兵不至，遂败。元嘉至京师，谋泄，后逼令自杀，
年七十。诏改氏元嘉、鲁王、越王为虺。元嘉六子：训、颍
川王；谊、武陵王谌、上党公，蚤卒。撰、黄公工为辞章，孟
利贞尝称其文曰：“刘邻之、周思茂不过也。”出为通州
刺史，辞疾归，且谋应越王也。谌通音律，历杭州别驾，
与撰俱死。时籍没者众，惟冲撰家书为多，皆文句详
正，秘府所不及。神龙初，追复元嘉爵土，以第五子讷
嗣。薨，子叔璩嗣，历国子司业。薨，子炜嗣。建中中，改王
郓。后懿宗以《郓王》即位。复改嗣“韩王”云。